《齐天乐 秋蛩》
清代·江瑛

寒星碎影蕉窗底，西风几回吹到。碧焰愔愔，墙阴露冷，秋色重来池沼。

年华渐老。记醉扑花间，轻罗扇小。那日游情，如今独自甚怀抱。

伤心更怜腐草。荒园残月里，谁伴凄悄。画阁无人，纱笼向晚，岑寂珠帘频绕。

离愁多少。怕隋苑烟消，锦城秋早。孤照凄凉，一生难到晓。

作者简介：江瑛，字蕊珊，甘泉人，解元江璧妹，汪阶符室。